Сербскія студэнты, і не толькі яны, звярнуліся з просьбай забяспечыць іх беларускай вучэбнай літаратурай. Міністэрства адукацыі перакладае гэтую задачу на выкладчыкаў. Але што можа даць выкладчык? Абшарпаны слоўнік? Ці за свае грошы набыць новы? Міністэрства адукацыі павінна заняцца гэтым пытаннем сур’ёзна. Павінна быць якасная літаратура для замежнікаў, выдатныя карты, ілюстраваныя кнігі па гісторыі і культуры нашай краіны, падручнікі па мове, якія сёння складаюцца намаганнямі саміх жа замежнікаў! У Беларусі былі створаны ўсяго два падручнікі, дакладней, дапаможнікі. Першы з іх — “Гаворым па-беларуску” — быў выдадзены нашай кафедрай для Летняй школы беларусістыкі 11 гадоў таму. Яшчэ адзін падручнік “Гавары са мной па-беларуску” быў выдадзены энтузіястамі ў Маскве, на тарашкевіцы. Сёлета выйшаў у свет дапаможнік, аўтарам якога з’яўляюся я, “Беларуская мова? З задавальненнем!”. На гэтым усё.